La XI Fira del Motor de Gandia modifica espais per donar resposta a la demanda de les noves marques
22 abril 2024

## La XI Fira del Motor de Gandia modifica espais per donar resposta a la demanda de les noves marques22 abril 2024Última actualització: 22 abril 2024

![](../gestion/img/c9b3cb2c4c28bbb78e366a37f195b607cffc8cd8e544302b899ceb50b5b79044.jpg)  
  

La **XI Fira del Motor de Gandia tindrà lloc del 3 al 5 de maig** i albergarà **més de 27 expositors, 30 marques i prop de 700 models diferents de vehicles** entre nous i d'ocasió, que ocuparan 20.000 metres quadrats d'exposició. També comptarà amb la participació de totes les cases comercials de venda de motos i motocicletes amb més de 15 marques, i amb una zona de vehicle usat que duplica la superfície expositiva respecte a fires anteriors.  
  
Aquesta onzena edició replanteja els espais que es faran servir per a garantir el creixement. Per això, també es creen zones d'exposició als carrers Sant Vicent i Sant Rafael i en una part del tram de la República Argentina comprés entre el passeig Germanies i la plaça d'Espanya.  
  
Així ho ha anunciat aquest matí la **regidora d'Economia i Empresa, Elena Moncho**, que ha estat acompanyada en roda de premsa pel **representant de Moll Motors, Víctor Moll**; el **delegat de motos de la Fira del Motor, Jordi Barón**, i la **gerent de Peumovil, María Fernández**.  
  
Elena Moncho ha explicat que en aquesta edició _"continuarem apostant per la mobilitat sostenible, ja que és el camí que s'està marcant des d'Europa i és el que hem de seguir si pretenem reduir l'impacte que generen els vehicles de combustió"_. L'edil també ha destacat _"l'enorme impacte econòmic que no només es genera en un sector com el de la venda de vehicles, sinó que s'estén a bona part de la ciutat, ja que són milers de persones les que ens visiten durant els dies de la Fira"_.  
  
Víctor Moll ha manifestat la satisfacció per aquesta nova edició. _"El canvi d‟espais ens permet evitar l'ofegament que teníem perquè no podíem continuar creixent. Una Fira urbana com aquesta té inconvenients, però gràcies a l'aposta forta de l'Ajuntament de Gandia podrem afrontar el canvi de paradigma que suposa l'arribada al mercat de noves marques asiàtiques"_. En aquest sentit, Moll ha destacat que aquestes noves marques aposten per l'eficiència i la sostenibilitat, però basant-se en ofertes molt competitives que augmentaran la competència per captar clients.  
  
Per la seua banda, María Fernández ha posat l'accent que l'arribada de noves marques permetrà que moltes persones puguen accedir a vehicles més sostenibles i ha agraït la bona disposició del consistori per facilitar l'exposició dels vehicles elèctrics que en necessiten _“d'un altre tipus d'elements per exposar-los de manera adequada"_. _"Aquesta Fira suposa donar al públic en general una gran oferta que beneficia l'economia de tota la ciutat i produeix ocupació, no només entre els expositors sinó que també ho fa a totes aquelles empreses que ens ajuden durant l'exposició o a l'hostaleria"_ .  
  
Finalment, Jordi Barón ha destacat que el sector de les motos estarà situat a la plaça Major i que els concessionaris han apostat per la mobilitat sostenible amb vehicles elèctrics. _"Esperem que siguen moltes persones que ens visiten i que puguem donar resposta a les peticions d'un mercat en moviment continu"_.

[Twittear](https://twitter.com/share)